NARIADENIE KOMISIE (ES) č. 1017/2006
zo 4. júla 2006,
ktorým sa mení a dopĺňa nariadenie (ES) č. 1472/2003, ktoré otvára a spravuje colnú kvótu Spoločenstva pre hroznovú šťavu a mušt od obchodného roku 2003/2004, pokiaľ ide o colnú kvótu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 62 ods. 1,
keďže:
(1)
V nariadení Komisie (ES) č. 1472/2003 (2) sa ustanovuje uvoľnenie colnej kvóty na dovoz 14 000 ton hroznovej šťavy a muštu, ktoré patria pod kódy KN 2009 61 90, 2009 69 11, 2009 69 19, 2009 69 51 a 2009 69 90.
(2)
V dohode vo forme výmeny listov medzi Európskym spoločenstvom a Spojenými štátmi americkými podľa článku XXIV:6 a článku XXVIII GATT 1994, schválenej rozhodnutím Rady 2006/333/ES (3), sa ustanovuje od 15. júna 2006 zvýšenie o 29 ton ročnej dovoznej colnej kvóty na hroznovú šťavu. Je preto vhodné príslušne zvýšiť objem hroznovej šťavy a muštu v rámci colnej kvóty 09.0067 uvedenej v článku 1 nariadenia (ES) č. 1472/2003.
(3)
Nariadenie (ES) č. 1472/2003 by sa preto malo zodpovedajúcim spôsobom zmeniť a doplniť.
(4)
Opatrenia ustanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
V prvom pododseku článku 1 ods. 1 nariadenia (ES) č. 1472/2003 sa výraz „14 000 ton“ nahrádza výrazom „14 029 ton“.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 15. júna 2006.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. júla 2006